Troens Bevis Verdens Evangelisering

Historie

Aril Edvardsen fikk våren 1960 det han beskriver som en åpenbarelse fra Gud: «...Din livsoppgave skal være verdensvid evangelisering gjennom nasjonale vitner og gjennom nasjonale kirker.»
I 1965 ble Troens Bevis Verdens Evangelisering grunnlagt og eiendommen i Sarons dal kjøpt. Første trinn av misjonsskolen ble bygget uten startkapital. Men på grunn av frivillige gaver var bygget gjeldfritt da det noen måneder senere stod ferdig.

Verdensevangelisering

Troens Bevis driver et stort misjonarbeid og har delvis anvendt utradisjonelle metoder for å nå sitt mål verdens evangelisering og tatt i bruk brevkurs, radio, satellitt-TV og internett. Troens Bevis radio- og tv-sendinger når daglig ut med evangeliet til 200 land. Troens Bevis har fra oppstarten satset på å skolere nasjonale vitner, som har fått utdannelse som pastorer og misjonærer.

Miracle Channel

Satellittkanalen Miracle Channel, ofte omtalt som Miracle, sender daglige TV programmer fra Sarons Dal og dekker området fra Grønland i vest til Kinas grenser i øst. Fra 2010 er det sendt på to satellittnettverk samtidig, og kanalen kunne sees av 97 prosent av husstandene til over 300 millioner arabere. Programmene streames på Internett. Særlig fra muslimske land har responsen vært stor. De fleste henvendelsene har kommet fra de mest restriktive muslimske landene. I 2009 mottok Troens Bevis 120 000 seerhenvendelser fra muslimer.

Kampanjer

Kampanjer er større arrangement som samler store folkemengder. Vanligvis søker tusenvis frelse gjennom kampanjene. De senere årene har det vært kampanjer i India, Senegal, Burundi, Tanzania og i Uvira i Kongo.
Rune Edvardsens to konsertkorstog (kampanjer) i India i 2006 samlet 110 000 hinduer. 40 000 oppfølgingskort ble samlet inn under møtene, og 8 000 brevkurs ble delt ut.
Troens Bevis har beregnet at Rune Edvardsens korstog i India siden 2001 har resultert i at over 100 nye menigheter har blitt startet, og at et sted mellom 200 000 og 300 000 mennesker har søkt frelse.

Opplæring av nasjonale vitner

Personlig opplæring av nasjonale vitner for å bringe evangeliet ut til deres egne er et av satsningsområdene. I 2006 ga Troens bevis økonomisk støtte til 808 innfødte misjonærer, som kjenner sitt lands kultur og språk, og som evangeliserer nye stammer og folkeslag.

Brevskoler

New Life School eller Det nye liv, ofte omtalt som Verdensnettet, er en online brevskole på internett på arabisk, kinesisk, russisk, engelsk, tysk, fransk, ungarsk, bulgarsk og norsk. Det gis en grunnleggende innføring i hva Bibelen lærer om Jesus, og den går i dybden på det å leve livet som en kristen (troende). De ti første månedene av 2006 ble det registrert 224 561 nye brevskoleelever.
Troens Bevis driver 16 brevskoler i tre verdensdeler. I Europa, i Kvinesdal (Norge), Minsk (Hviterussland), București (Romania), Moskva (Russland) og i Stockholm (Sverige) Arabisk oppfølging for tv-kanalen Miracle. I Afrika, i Bujumbura (Burundi), Goma (Kongo), Bukavu (Kongo), Blantyre (Malawi), Ibadan (Nigeria), Kigali (Rwanda) og i Khartoum (Sudan). I Asia, i Lahore (Pakistan), Manmad (India), Panditavilluru (India) og i Chennai (India). Høsten 2010 hadde over 5,5 millioner mennesker fulgt Det nye liv, som er oversatt til nærmere 50 språk.

Karis Misjon

Gjennom foreningen Karis Misjon får fattige og nødlidende hjelp.
Babycare senter i Kairo, Egypt, er for fattige muslimske mødre med underernærte og syke barn. Barna får legetilsyn, medisiner og næringstilskudd. Mødrene blir opplært i ernæring og hygienisk stell av babyer. Senteret er like mye til for mødrene som for barna.
Betsaida-senteret ligger i Kongo, i Egypt. Senteret har mellom 20 og 30 gutter som får utdannelse og tilsyn.

Dina-stiftelsen

Dina-sentrene er hjem for misbrukte jenter og gutter som tidligere har vært barnesoldater i Kongo. Senteret har omtrent 90 jenter og gutter som får mat, utdannelse og medisinsk behandling. Et nytt senter for mishandlede kvinner og deres barn er under oppføring.
Stiftelsen er oppkalt etter Dina, en av de første som fikk hjelp. Hun ble mishandlet og voldtatt av en gjeng soldater i 2003. Soldatene drepte faren, slo moren helseløs og tok den lille jenta med seg. Dina var to år gammel da dette skjedde.

Konferanser

Aril Edvardsen deltok på dialogkonferanser mellom religiøse og politiske ledere i mange konfliktområder.

Bibel og Misjons Instituttet

Troens Bevis Bibel- og Misjonsinstitutt ble grunnlagt av evangelist og misjonær Aril Edvardsen i 1968 med målet å misjonere.
Flere av de senere elevene har blitt kristenledere, blant annet Hallvard Hasseløy, Leiv Holstad, Richard Gunning, Peter Karangu og Richard Lundgren.
I september 2008 overtok Anne og Stephan Christiansen fra Jesus Revolution, Jesus Church, Ny Generasjon og Jesus Kvinner driften. Bibelskolen ble da flyttet til Oslo.

Stevner og konferanser

I Sarons Dal, Kvinesdal, er et ferie og fritidssenter oppbygd. Hver sommer samles tusener av kristne  fra ulike kirkesamfunn til Sommerstevnet.  
Ungdomsstevnet Jesus to the Nations samlet hvert år ungdommer til mobilisering for misjon, helt til det i 2016 ble lagt ned

Troens Bevis Magasin

Troens Bevis Magasin er et månedlige magasin som formidler arbeidet til Troens Bevis. Det har frivillig kontingent. Det første utgaven av magasinet ble utgitt i 1961.